Adresát:

**Mesto Ružomberok**

Námestie A. Hlinku 1

**MUDr. Igor Čombor PhD.**

primátor mesta

Vec: **Výzva k verejnému rokovaniu a plneniu uznesenia č. 207/2018**

**zo dňa 27. 9. 2018 – IBV Ružomberok – Černová – Hríby**

Vážený pán primátor, ctené vedenie mesta Ružomberok.

V mene Občianskeho výboru MsČ Ružomberok - Černová, Združenia účastníkov pozemkových úprav Ružomberok – Černová – Hríby a budúcich stavebníkov – žiadateľov o stavebnú parcelu v predmetnej lokalite sa obraciam na Vás so žiadosťou a výzvou o zvolanie verejného prerokovania za účelom objasnenia si procesných postupov schválenej strategickej prípravy územia IBV Ružomberok – Černová – Hríby a následného neodkladného plnenia uznesenia č.207/2018 zo dňa 27.9.2019 - Výkup pozemkov v obvode pozemkových úprav IBV Ružomberok – Černová – Hríby.

Ako zástupca hore uvedených organizácii Vás žiadam o pracovné rokovanie k uvedenej téme za účasti vedenia mesta a predsedov dotknutých komisií (finančná komisia a komisia pre územné plánovanie, stavebníctvo, dopravu a životné prostredie) a členov predstavenstva Združenia účastníkov pozemkových úprav a členov výboru OV MsČ Ružomberok – Černová.

Uvedené pracovné rokovanie odôvodňujeme najmä snahou vedenia mesta zrušiť platné uznesenie č. 207/2018 zo dňa 27. 9. 2018, ktoré bolo predložené na zasadnutí MsZ v Ružomberku dňa 27. 2. 2019 (materiál pre MsZ bod. Č.16).

Druhým dôvodom žiadosti je podstatný fakt, že pre predmetné územie bol verejnosťou a MsZ v roku 2016 schválený nový územný plán zóny za účelom prípravy IBV a  je začatý zákonný proces pozemkových úprav. Mám za to, že táto skutočnosť a legislatívna podpora mesta Ružomberok v minulom volebnom období je záväzkom aj pre dnešné vedenie mesta, aby v tomto koncepčnom a legislatívne náročnom procese rozvoja mesta pokračovalo podľa dohodnutého postupu, bez prieťahov a nehazardovalo s dôverou občanov Ružomberka, čakajúcich stavebníkov a najmä viac ako 550 drobných vlastníkov pozemkov – účastníkov pozemkového združenia v obvode pozemkových úprav Ružomberok – Černová – Hríby IBV.

Vážený pán primátor,

ak je to z Vašej strany akceptovateľné, navrhujeme žiadané pracovné rokovanie uskutočniť   
v priestoroch KD v Černovej, v dostupnom termíne, ktorý očakávame, že nám v rámci Vašich možnosti čo najskôr navrhnete.

S úctou,

**Patrik Habo**

*Poslanec MsZ Ružomberok- Černová*

*Predseda predstavenstva Zduženia účastníkov pozemkových úprav Ružomberok – Černová – Hríby*

*Predseda OV MsČ Ružomberok – Černová*

Ružomberok – Černová, 4. 3. 2019